32000D0693
L 286/40
JURNALUL OFÍCIAL AL UNIUNII EUROPENE
DECIZIA COMISIEI
din 25 octombrie 2000
privind retragerea referințelor standardului EN 703 „Mașini agricole - Utilaje pentru descărcare siloz - Securitate” de pe lista referințelor standardelor publicate în cadrul punerii în aplicare a Directivei 98/37/CE
[notificată cu numărul C(2000) 3104]
(Text cu relevanță pentru SEE)
(2000/693/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 98/37/CE a Parlamentului European și a Consiliului din 22 iunie 1998 privind apropierea legislațiilor statelor membre referitoare la utilaje (1), astfel cum a fost modificată ultima dată prin Directiva 98/79/CE (2), în special articolul 6 alineatul (1),
având în vedere avizul comitetului instituit prin Directiva 98/34/CE a Parlamentului European și a Consiliului din 22 iunie 1998 de stabilire a unei proceduri pentru furnizarea de informații în domeniul standardelor și reglementărilor tehnice (3),
întrucât:
(1)
Articolul 2 din Directiva 98/37/CE, astfel cum a fost modificat, dispune că utilajele pot fi introduse pe piață și date în folosință doar dacă nu pun în pericol sănătatea sau securitatea persoanelor și, dacă este cazul, a animalelor domestice sau a bunurilor, când sunt instalate și întreținute corespunzător și folosite în scopurile pentru care au fost destinate.
(2)
Se presupune că utilajele care sunt în conformitate cu standardele armonizate, ale căror referințe au fost publicate în Jurnalul Oficial al Comunităților Europene, îndeplinesc cerințele de bază privind sănătatea și securitatea menționate la articolul 3 din Directiva 98/37/CE, astfel cum a fost modificată.
(3)
Statele membre sunt rugate să publice referințele standardelor naționale care transpun standardele armonizate.
(4)
Referințele standardului armonizat EN 703:1995 „Mașini agricole - Utilaje pentru descărcare siloz - Securitate” au fost publicate în Jurnalul Oficial al Comunităților Europene C 229 din 8 august 1996 în cadrul punerii în aplicare a Directivei 98/37/CE, astfel cum a fost modificată.
(5)
În prezent, acest standard încă oferă prezumția de conformitate.
(6)
Italia a observat că pe teritoriul său multe accidente mortale au survenit în urma utilizării utilajelor de descărcare a silozurilor de furaje fabricate în conformitate cu standardul EN 703. În consecință, Italia a considerat că acest standard nu îndeplinește cerințele de bază privind sănătatea și securitatea ale directivei și că referințele sale ar trebui retrase de la publicarea în Jurnalul Oficial al Comunităților Europene, pentru a nu mai conferi o prezumție de conformitate cu directiva.
(7)
Comitetul tehnic CEN/TC 144 a examinat această problemă și a început un proiect de revizuire a acestui standard. Ținând cont de dificultățile semnificative pe care le-a întâlnit la această revizuire, a concluzionat că vor mai fi necesari câțiva ani înainte ca standardul revizuit să poată fi ratificat.
(8)
Ținând seama de termenul anticipat, se propune ca referințele acestui standard să fie retrase imediat, pentru a se evita folosirea lor pe viitor ca standard armonizat,
ADOPTĂ PREZENTA DECIZIE:
Articolul 1
Referințele standardului EN 703 „Mașini agricole - Utilaje pentru descărcare siloz - Securitate” sunt retrase de la publicarea în Jurnalul Oficial al Comunităților Europene. Prin urmare, folosirea acestui standard nu mai asigură prezumția de conformitate cu cerințele de bază pentru sănătate și siguranță din Directiva 98/37/CE, astfel cum a fost modificată.
Articolul 2
Prezenta decizie se adresează statelor membre.
Adoptată la Bruxelles, 25 octombrie 2000.